
Բողոքարկման հանձնաժողովը (այսուհետ նաև՝ Հանձնաժողով) քննության առնելով քրեական մասնագիտացման բաժնի մինչդատական քրեական վարույթի նկատմամբ դատական վերահսկողության գործերի և օպերատիվ-հետախուզական միջոցառումներ իրականացնելու մասին միջնորդությունների ենթաբաժնի համալրման նպատակով անցկացվող որակավորման գրավոր քննության արդյունքների դեմ բերված բողոքը,

Պ Ա Ր Զ Ե Ց

Բողոքարկվել են քրեական իրավունք բաժնի 2-րդ, 12-րդ, 20-րդ, 19-րդ և քրեական դատավարություն (մինչդատական վարույթի հարցեր) բաժնի 2-րդ, 5-րդ, 10-րդ, 25-րդ, 12-րդ, 13-րդ, 14-րդ, 16-րդ, 36-րդ հարցերը:

Քրեական իրավունք բաժին 
Հարց 2
Հավակնորդը որպես ճիշտ պատասխան նշել է առաջադրվածներից 2-րդը, այն է՝ Հայաստանի Հանրապետության, որտեղ պատրաստեց կեղծ փող՝ իրացնելու նպատակով, սակայն ճիշտ պատասխանն է 4-րդը, այն է՝ Բելառուսի, որի տարածքում կեղծ փող իրացնելիս բռնվեց, քանի որ ՀՀ քրեական օրենսգրքի 202-րդ հոդվածի համաձայն՝ կեղծ փող պատրաստելը ինքնին քրեական պատասխանատվություն կարող է առաջացնել, եթե այն կատարվել է իրացնելու նպատակով, մինչդեռ խնդրի ձևակերպման մեջ  բացակայել է ՀՀ տարածքում կեղծ թղթադրամ պատրաստելու իրացման նպատակը: 

Հարց 12
Հավակնորդը որպես ճիշտ պատասխան նշել է առաջադրվածներից 1-ինը, այն է՝ Ս-ն ենթակա չէ քրեական պատասխանատվության, մինչդեռ ճիշտ պատասխանն է 4-րդը՝ պահեստարան ապօրինի մուտք գործելով գողության փորձ, քանի որ Ս-ի կողմից իրականացվել է ՀՀ քրեական օրենսգրքի 177-րդ հոդվածի 2-րդ մասի 3-րդ կետի օբյեկտիվ կողմի բոլոր գործողությունները, սակայն նրա կամքից անկախ հանգմանքներում հանցագործությունն ավարտին չի հասցվել, քանի որ հափշտակության առարկան՝ որպես արժեք ներկայացնող գույք, բացակայել է:

Հարց 20
Հավակնորդը որպես ճիշտ պատասխան նշել է առաջադրվածներից 1-ինը, այն է՝ գողության օժանդակություն և ակնհայտ հանցավոր ճանապարհով ձեռք բերված գույք ձեռք բերել կամ իրացնել, մինչդեռ խնդրում նկարագրվածի պարագայում ճիշտ պատասխանն է 2-րդը՝ գողության օժանդակություն և հանցավոր ճանապարհով ստացված գույքն օրինականացնել (փողերի լվացում), ինչն առավել քան ակնհայտ է, ուստի մանրամասն անդրադառնալու անհրաժեշտությունը բացակայում է: 

Հարց 19
Հավակնորդը որպես ճիշտ պատասխան է ընտրել առաջադրվածներից 2-րդը, այն է՝ անզգուշությամբ առողջությանը միջին ծանրության վնաս պատճառել, մինչդեռ ներկայացվածներից ճիշտ տարբերակը 4-րդն է, այն է՝ դիտավորությամբ առողջությանը թեթև վնաս պատճառել և անզգուշությամբ առողջությանը միջին ծանրության վնաս պատճառել, քանի որ առկա է նաև դիտավորությամբ առողջությանը թեթև վնաս պատճառելու ավարտված հանցակազմ:

Քրեական դատավարություն (մինչդատական վարույթի հարցեր)
Հարցեր 2-րդ, 5-րդ, 10-րդ, 25-րդ
Հավակնորդը փաստարկել է, որ իր կողմից թեև սխալ տարբերակ է նշվել, սակայն նույն առաջադրանքը կրկնվել է տվյալ տարբերակի այլ հարցերում, որոնց մեջ ևս ընտրել է սխալ տարբերակը: Ըստ հավակնորդի՝ վերջինս զրկվել է երեք այլ հարցի պատասխանելու հնարավորությունից:  Նշվածի կապակցությամբ, հարկ է նշել, որ Գնահատման հանձնաժողովի արձանագրության համաձայն՝ կրկնվող հարցերի դեպքում Գնահատման հանձնաժողովը յուրաքանչյուր հարց գնահատել է ըստ տրված պատասխանի, այսինքն՝ 4 դրական պատասխանի դեպքում տվել է 4 միավոր, 4 բացասականի դեպքում՝ այդ միավորները հանվել են: Գնահատման նման մոտեցումը ընդունելի է նաև Բողոքարկման հանձնաժողովի համար, նկատի ունենալով այն հանգամանքը, որ թեստերը ստուգում են ոչ միայն անձի գիտելիքների մակերեսային իմացությունը, այլ գիտելիքի կայունությունը, հավակնորդի ուշադրությունը, հետևաբար նույն հարցի 4 անգամ կրկնությունը կարող էր վեր հանել որպես դատավոր աշխատելու ընթացքում անհրաժեշտ այնպիսի կարողություններ, ինչպիսին են վրիպակները նկատելու, ուշադրությունը կենտրոնացնելու ունակությունը:
Հարցեր 12-րդ, 13-րդ, 14-րդ
Հավակնորդը փաստարկել է, որ տվյալ հարցերի մեջ օգտագործվել է մինչդատական վարույթի նկատմամբ նախնական և հետագա վերահսկողություն հասկացությունները, որոնք իրեն անհայտ են, ուստի գտնում է, որ նշված հարցերի վերաբերյալ իր կողմից տրված բոլոր պատասխանները պետք է համարել ճիշտ: Նշվածի կապակցությամբ, հարկ է նշել, որ հավակնորդի փաստարկը ակնհայտ անհիմն է, ուստի դրան մանրամասն անդրադառնալու անհրաժեշտությունը բացակայում է:
Հարց 16
Հավակնորդը որպես ճիշտ պատասխան է ընտրել առաջադրվածներից 1-ինը, այն է՝ բավարարի ներկայացված բողոքը, եթե գտնում է, որ այն հիմնավոր է, մինչդեռ ներկայացվածներից ճիշտ տարբերակը 2-րդն է, այն է՝ մերժի ներկայացված բողոքը, նույնիսկ, եթե գտնում է, որ ներկայացված բողոքը հիմնավոր է, քանի որ այն դեպքում, երբ քրեական գործը նախնական քննության փուլից դատական քննության փուլ անցնելու հետևանքով վեճի առարկա իրավահարաբերությունների առնչությամբ որոշում կայացնելու իրավասությունը նախաքննական մարմնից փոխանցվել է դատարանին՝ անձի իրավունքների և ազատությունների խախտումը վերացնելու՝ վարույթն իրականացնող մարմնի պարտականություն սահմանելու դատարանի լիազորությունը դառնում է անիրագործելի և կարող է առաջացնել դատարանի համապատասխան որոշման կատարման անհնարինություն: Նշված դատողութունը պայմանավորված է այն իրողությամբ, որ մի կողմից, քրեական գործը դատարանին փոխանցված լինելու պատճառով նախաքննական մարմինը վեճի առարկա իրավահարաբերությունների առնչությամբ որոշումներ կայացնելու կամ գործողություններ կատարելու իրավասություն չունի, ուստի վերջինիս համար post factum պարտականություն չի կարող սահմանվել, մյուս կողմից՝ հաշվի առնելով, որ այդ պահին վարույթն իրականացնող մարմինը գործն ըստ էության քննող դատարանն է, մինչդատական վարույթի նկատմամբ դատական վերահսկողություն իրականացնող դատարանն իրավասություն չունի որոշակի պարտականություններ սահմանելու նույն ատյանի մեկ այլ դատարանի համար (mutatis mutandis տես Վճռաբեկ դատարանի թիվ ԵԿԴ/0255/11/15 որոշումը):
Հարց 16
Հավակնորդը նշել է, որ իրեն պետք է շնորհվի 1 միավոր, քանի որ նշված հարցը եղել է Օպերատիվ-հետախուզական գործունեության մասին ՀՀ օրենքից, որի վերաբերյալ հարց չէր կարող ներառվել հարցաշարում, քանի որ որակավորման քննության անցկացման առնչությամբ հրապարակված որոշումներում և դրանցով սահմանված կարգում ՕՀՄ մասին օրենքը ներառված չէ: Մինչդեռ Հանձնաժողովը արձանագրում է, որ ԲԴԽ 2021թ. հուլիսի 15-ի թիվ ԲԴԽ-50-Ո-119 որոշմամբ հաստատված թիվ 1 հավելվածի 4-րդ կետով սահմանվել է, որ թեստային առաջադրանքները, քրեական մասնագիտացման ոլորտի ընդհանուր հարցերին վերաբերող հիպոթետիկ խնդիրներից բացի, պետք է առավելապես ներառեն նաև մինչդատական քրեական վարույթի նկատմամբ դատական վերահսկողության գործերի և օպերատիվ-հետախուզական միջոցառումներ իրականացնելու մասին միջնորդությունների քննությանը վերաբերող հիպոթետիկ հարցեր, ինչն արդեն իսկ բավարար է հավակնորդի փաստարկը հիմնազուրկ համարելու համար:
Ելնելով վերոգրյալից և ղեկավարվելով «Հայաստանի Հանրապետության դատական օրենսգիրք» սահմանադրական օրենքի 105.1-րդ հոդվածով, ինչպես նաև Բարձրագույն դատական խորհրդի՝ 2021 թվականի հուլիսի 15-ի թիվ ԲԴԽ-50-Ո-119 որոշմամբ հաստատված թիվ 4 հավելվածի 29-րդ կետով Բողոքարկման հանձնաժողովը՝

Թիվ 12589 ծածկագրով աշխատանքի քննության արդյունքների դեմ բերված բողոքը ամբողջությամբ մերժել: 
  
ՀԱՆՁՆԱԺՈՂՈՎԻ ՆԱԽԱԳԱՀ՝                                                        Ռ.ՄԽԻԹԱՐՅԱՆ
ՀԱՆՁՆԱԺՈՂՈՎԻ ԱՆԴԱՄՆԵՐ՝                                                        Ա.ՂՈՒԿԱՍՅԱՆ

